Papersnake/gushiwen huggingface dataset:
二月望日欲劳农于弁山会风雨作遂出南门因登岘山观洼尊访五花亭遗迹晚霁游何山观读书堂薄暮 其二
王十朋（宋代）

天遣吾来此劳农，要令遗躅访颜公。虽无二十四宾客，诗酒略追前辈风。
感遇十首 其十
戴亨（清代）

埏埴随大造，结沫亦已危。人命如朝露，人心若阳晖。

阳晖酷煎曝，朝露宁不晞。蜉蝣延刻晌，蝼蚁营寸壤。

宁知不崇朝，方作百年想。人生无智愚，同入梦中趋。

在梦无不有，梦去成空虚。富贵乐难久，贫贱亦须臾。

万象不停睫，荣悴何足吁。所以古至人，离幻保真如。

况我年半百，秋霜满鬓须。此身非我有，身外何所须。
僧游鄂渚因赠
李龏（金朝）

夏口云边有远期，杖藤行李只军持。六朝文物今无几，为看头陀寺里碑。
闲庭 其二
永瑆（清代）

明霞散彩小楼西，碧柳初长紫燕啼。正是閒庭风景暮，游人归去草萋萋。
下武
佚名（先秦）

下武维周，世有哲王。三后在天，王配于京。

王配于京，世德作求。永言配命，成王之孚。

成王之孚，下土之式。永言孝思，孝思维则。

媚兹一人，应侯顺德。永言孝思，昭哉嗣服。

昭兹来许，绳其祖武。於万斯年，受天之祜。

受天之祜，四方来贺。於万斯年，不遐有佐。
题舜举折枝桃
赵孟頫（元代）

醉里春归寻不得，眼明忽见折枝花。向来飞盖西园夜，万烛高烧照烂霞。
登果老山 其二
陈廷对（明代）

万峰名果老，环耸会群仙。乱石斜穿径，层峦直接天。

云封疑玉璞，露洒讶青莲。镌石留题处，忻逢燧息烟。
和王乐道西湖席上
范纯仁（宋代）

春湖景物画图中，朱阁偏宜翠柳笼。上客纵谈髯奋白，佳人醉舞脸舒红。

铺张锦绣花边日，堆叠琉璃水面风。民俗欢游鱼鸟乐，主人才合代天工。
光孝寺登毗卢佛阁
谢元汴（明代）

名寺曰光孝，通禅理信然。我来瞻法海，碑版动心田。

十月凤凰梦，三春陀曼天。危楼一凭望，萱草白云边。
夜泊龙庙回望建康有感
陆游（宋代）

我醉行水上，身轻如飞烟。
鱼龙互悲啸，伴我夜不眠。
羽扇挥浮云，月挂牛斗间。
河汉横复斜，风露方浩然。
坡陀石头城，寂寞七百年。
世事感予怀，竦身入青天。
访别成献甫经历时新拜西台御史之命二首
王珪（宋代）

江上秋风吹绣衣，客槎西上渺天涯。
得为李御平生愿，一识荆州是别时。
柏署行分秦地月，棠阴好在召南诗。
日边消息长安近，儜听朝趋上玉墀。
句
释惠崇（宋代）

中食下林狖，夜禅移塚狐。
次韵陈贺州题姜秦二公祠 秦隐君
王十朋（宋代）

去剡游闽避世喧，清风寥邈典刑存。峰前鸟宿无名树，祠下僧敲有月门。

高尚端如上九蛊，含章更类六三坤。偏师胜后诗无敌，正要公来与共论。
遍题朱惟四增置诸胜十二首 其一 仙源
邓云霄（明代）

高循石磴踏罡风，寻得仙源杳霭中。怪底寒光浸星月，涟漪疑与绛河通。
挽戴丞
刘克庄（宋代）

戴氏多人物，君尤月旦推。
能传后仓礼，亦擅叔伦诗。
故里悬车蚤，名场解褐迟。
它年端有恨，椿桂不同时。
秋海棠限韵
敦敏（清代）

西风秋老雁声苍，一点檀心映夕阳。妃子睡酣犹被洒，西施舞罢故遗妆。

入帘红雨和烟瘦，隔院晴霞带晚凉。冷艳应同仙菊隐，肯随桃李一齐香？
溪行二首 其二
陆游（宋代）

疏钟度莽苍，远火耿微茫。岁暮水归壑，夜寒天霣霜。

人生一虫臂，世路几羊肠。老大忘绳检，狂歌尽意长。
杂诗 其四
郭曾炘（清代）

春服亦既成，舞雩偕童冠。及门各言志，圣有与点叹。

古来贤豪各，出身当世难。晚节尤难持，百里九十半。

幼安老依辽，孔明卒扶汉。泉石岂本怀，风云要长算。

商歌望南山，长夜何时旦。宁诮狂夫狂，毋为漫叟漫。
呈雪窦僧野翁
陈著（宋代）

雨屋又留连，回头七载前。
同游半黄土，百感两霜颠。
睡醒茶为祟，吟清山结缘。
他年北窗下，谁复对床眠。
雪夜不寐偶成短句十首渭北春天树江东日暮云
陆文圭（元代）

四时循化机，万物随动息。
众星纷荧荧，天运齐供北。
阳春怨
许景先（唐代）

红树晓莺啼，春风暖翠闺。雕笼熏绣被，珠履踏金堤。

芍药花初吐，菖蒲叶正齐。藁砧当此日，行役向辽西。
题赵鸿胪文镇西园并蒂黄花
胡应麟（明代）

并蒂秋难老，同心暮更嘉。金茎双濯露，玉蕊对凌霞。

色映天随圃，香飞靖节家。翩翩白衣过，把酒兴无涯。
九日偕王谢两生渡江登绿萝山
向光谦（清代）

迢递群山涌绿萝，参差艓影掠江波。携来谢朓惊人句，听彻王郎斫地歌。

岁晚野风吹鬓发，秋高落木见关河。茱萸系臂浑间事，避乱无方奈尔何。
与白明府游江
孟浩然（唐代）

故人来自远，邑宰复初临。执手恨为别，同舟无异心。

沿洄洲渚趣，演漾弦歌音。谁识躬耕者，年年梁甫吟。
悼姚广
都穆（明代）

菼屋高吟兴浩然，六书精究到旁偏。
横门溪水流呜咽，不见当年问字船。
送车黄门致政南还
曹义（明代）

黄门十载侍宸旒，此日辞荣去莫留。门径未栽陶令菊，关河先棹季鹰舟。

东风花雨沾行旆，南浦芜烟引别愁。明到故园行乐处，音书母惜寄交游。
黄金台
汤显祖（明代）

昭王灵气久疏芜，今日登台吊望诸。
一自蒯生流涕后，几人曾读报燕书。
南堂杂兴八首 其三
陆游（宋代）

蛩声每续蝉声起，桐叶仍兼柳叶凋。懒惰心情疏笔砚，久长生计属渔樵。

鬋茅旋补东厢屋，伐石新成北港桥。物外高人来往熟，等闲折简也能招。
和晏相公触事成咏四首 其二
韩维（宋代）

栟榈结双根，皮附若毛氄。乘秋一剪剥，碧叶始竦竦。

岂识山中木，终年自拥肿。
三年为刺史二首
白居易（唐代）

三年为刺史，无政在人口。唯向城郡中，题诗十馀首。

惭非甘棠咏，岂有思人不。

三年为刺史，饮冰复食檗。唯向天竺山，取得两片石。

此抵有千金，无乃伤清白。
益门
林徵韩（清代）

八百连云栈，经过始益门。水乾溪有路，烟冷树无村。

怪石频惊马，空山独唳猿。可堪林莽下，清昼也黄昏。
题夹江冯临父玉山庄图
程公许（宋代）

天下最佳处，惟二室三川。
一气所融结，何地无云烟。
忆游古南安，倦憩大观前。
士洲与三岛，渺莽云水连。
追随子邵子，飞步山房巅。
醉归迷夕霭，笑歌呼渡船。
于今诗箧中，秀色余芳鲜。
永愿借一壑，抱耒耕石田。
不学谷口隐，姓名京师传。
邂逅大冯君，为我开愁边。
烟霞粲画本，风月起笔椽。
上有玉山庄，遥挹峨峰妍。
士为声利役，何如拥肿全。
脱粟幸可饱，苦茶宜活煎。
画计不用决，与山终薄缘。
三间苟完矣，万松想苍然。
羊肠摧君辀，问君归何年。
早逐山房翁，江郊掉吟鞭。
往来成二老，日醉壶中天。
对峙五言城，写之七丝弦。
梁司马画马歌
顾况（唐代）

画精神，画筋骨，一团旋风瞥灭没。仰秣如上贺兰山，

低头欲饮长城窟。此马昂然独此群，阿爷是龙飞入云。

黄沙枯碛无寸草，一日行过千里道。展处把笔欲描时，

司马一騧赛倾倒。
呈凤岭
陈岩（宋代）

彩凤飞来以瑞呈，飘飘五色锦衣明。
悬知不入鸱鸮伴，要向朝阳效一鸣。
松寥阁海峰上人招饮同韬庵
朱福田（清代）

斜阳虚阁敞松寥，阁下寒江万里潮。山木叶稀苍鼠窜，海门声起大鱼骄。

百年几度双丸速，一盏閒愁万古消。安得此间容我隐，沧洲无事狎渔樵。
鹧鸪天
佚名（宋代）

往事旧游浑似梦。
西江月·细雨黄梅初熟
刘过（宋代）

细雨黄梅初熟，微风燕子交飞。手拈团扇写新题。心事恹恹难手。片月只堪供恨，双星却有重期。石榴裙子正芬菲。知为何人慵系。
送刘景文两浙西路都监
晁补之（宋代）

刘侯八尺力如虎，遣守黄河千里堤。
闭门寒郊似深隐，虫响秋巷墙悬梨。
我官北门四换岁，访饮屡过城濠西。
雁飞不到建章阙，欲往何异车无輗。
诗篇惊人众侧耳，蚤有高誉无卑栖。
诏绥兵马吴八郡，画船下汴光生蜺。
西湖灵隐天下冠，幽人释子多招提。
松林竹坞我行地，拂拭定有尘埃题。
山堂清酒小泥赤，吴歌白纻双蛾低。
少年放意入云水，只今块坐愁冠笄。
君行日夜向佳景，洞庭霜落羞鰅夷。
莫夸能饭便鞍马，闽琛海赆通蛮溪。
时平游宦行乐耳，属有佳客须频携。
明年我亦丐一邑，扁舟江上随凫鹥。
罨画溪行四首 其四
孙觌（宋代）

翠木苍藤缭白沙，槿篱茅店野人家。了无狡兔营三窟，只有黄人趁两衙。

树头猎猎酒旗风，罨画溪边卖酒翁。银瓶快泻清若空，令君一笑面生红。
寄持正都官按部嘉眉
范纯仁（宋代）

使者观风过晚春，逢山应暂柅征轮。云埋雪岭铺银界，日射金仙照碧津。

千里讴谣民足食，万家水竹地无尘。未能结驷相从去，簿领空嗟绊此身。
和许侍御李节推登九华山诗韵二首 其一
程敏政（明代）

遥揖山灵感物华，翠微深处欲移家。千峰列戟疑无地，一涧浮春忽有花。

世外丹青开栋宇，空中鸡犬隔烟霞。归装尚橐宫衣在，村酿犹堪几度赊。
虞美人
胡文卿（宋代）

香烟绕遍兰堂宴。香鸭珠帘卷。香风转后送韶音。香酝佳筵今日、庆佳辰。

香山烧尽禽飞放。香袖佳人唱。香醪满满十分斟。香信传时延寿、保千春。
下元日诣会庆节所道场，呈余处恭尚书
杨万里（宋代）

琳宫朝谒早追趋，漏尽铜壶杀点初。
半缕碧云横界月，一规银镜裂成梳。
自拈沉水祈天寿，散作非烟满王虚。
已被新寒欺病骨，柳阴偏隔日光疏。
张迪功携诗见过次韵谢之二首
陈与义（宋代）

黄纸红旗意未阑，青衫俱不救饥寒。
久荒三径未得返，偶有一钱何足看。
世事岂能磨铁砚，诗盟聊吉歃铜盘。
不嫌野外时迂盖，政要相从叩两端。
自仙潭治归舟呈王鸥盟
杨冠卿（宋代）

江头重整旧渔衣，触起眠沙鸥鹭机。
烟渚芦花留不住，叶舟还趁夕阳归。
浮汴东归
张乔（唐代）

日暖泗滨西，无穷岸草齐。薄烟衰草树，微月迥城鸡。

水近沧浪急，山随绿野低。羞将旧名姓，还向旧游题。
梅
释行海（宋代）

竹友当年已化龙，松朋久亦受秦封。
此花有味调无鼎，且吐芳心过一冬。
题陈圆圆比邱尼象
顾印愚（清代）

吴宫春尽啼鹃紫，消渴滇池一杯水。地老天荒色不空，采莲人悟莲华旨。

变海成田金作坞，鳌翻龙醢麒麟脯。倾国倾城一笑间，枉诩西施照千古。

遗世独立图春风，昆明劫灰馀断红。千金铸与十四字，一代诗史吴娄东。
新唐书·魏征传
宋祁、欧阳修等撰（宋代）

魏征，字玄成，魏州曲城人。少孤，落魄，弃赀产不营，有大志，通贯书术。隋乱，诡为道士。武阳郡丞元宝藏举兵应魏公李密，以征典书檄。密得宝藏书，辄称善，既闻征所为，促召之。征进十策说密，不能用。后从密来京师，久之未知名。自请安辑山东，乃擢秘书丞，驰驿至黎阳。时李勣尚为密守，征与书曰：始魏公起叛徒，振臂大呼，众数十万，威之所被半天下， 然而一败不振，卒归唐者，固知天命有所归也。今君处必争之地，不早自图，则大事去矣！勣得书，遂定计归。会窦建德陷黎阳，获征，伪拜起居舍人。建德败，与裴矩走入关，隐太子引为洗马。征见秦王功高，阴劝太子早为计。太子败，王责谓曰：“尔阋吾兄弟，奈何？答曰：太子蚤从征言，不死今日之祸。王器其直，无恨意。”即位，拜谏议大夫，封钜鹿县男。

左右有毁征阿党亲戚者，帝使温彦博按讯，非是，然俾彦博行让征。征见帝，顿首曰：“愿陛下俾臣为良臣，毋俾臣为忠臣。”帝曰：“忠、良异乎？”曰：“良臣，稷、契、咎陶也；忠臣，龙逢、比干也。良臣，身荷美名，君都显号，子孙傅承，流祚无疆；忠臣，己婴祸诛，君陷昏恶，丧国夷家，只取空名。此其异也。”帝曰：“善。”贞观三年，以秘书监参豫朝政。十年，为侍中。尚书省滞讼不决者，诏征平治。征不素习法，但存大体，处事以情，人人悦服。进左光禄大夫、郑国公。多病，辞职，帝不肯。征恳请，数却愈牢。乃拜特进，知门下省事，诏朝章国典，参议得失。

十七年，疾甚。征家初无正寝，帝命辍小殿材为营构，五日毕，并赐素褥布被，以从其尚。令中郎将宿其第，动静辄以闻，药膳赐遗无算，中使者缀道。帝亲问疾，屏左右，语终日乃还。（节选自《新唐书·魏征传》，有删改）
花前有感，兼呈崔相公、刘郎中
白居易（唐代）

落花如雪鬓如霜，醉把花看益自伤。少日为名多检束，

长年无兴可颠狂。四时轮转春常少，百刻支分夜苦长。

何事同生壬子岁，老于崔相及刘郎。
隔浦莲近拍
赵闻礼（宋代）

愁红飞眩醉眼。日淡芭蕉卷。帐掩屏香润，杨花扑、春云暖。啼鸟惊梦远。芳心乱。照影收奁晚。
画眉懒。微醒带困，离情中酒相半。裙腰粉瘦，怕按六么歌板。帘卷层楼探旧燕。肠断。花枝和闷重捻。
读神仙传六首 其六
程俱（宋代）

胥门着蔡经，市门着梅福。我为松江吏，与汝相望亦相逐。

高冠长剑卫士从，有口底事使蜡封。此身况不为陈尉，就公蜡封三尺喙，不能掷米作珠为狡狯。
线花扇传奇书后
赵元安（清代）

线花扇，何由见，才子佳人缘一线。欢时喜共线花宴，合时笑对线花面。

悲时红迸线花溅，离时香醉线花片。线花阅尽国兴亡，抵死花心终不变。

江山破碎不如花，依旧线花堪作传。请君莫作寻常看，一字一血肝肠断。
秋闺
谢本量（清代）

桃花红烂漫，是妾送行时。今夜闺中月，照侬别后思。

秋声边露白，雁尽塞衣迟。非作征人妇，此情良不知。
送宣书记并寄其兄昙才二公
陆游（宋代）

在吴识昙公，至蜀识才公；弥天宣书记，晚乃得从容。
是家固多贤，天遣慰我穷。
初秋夏末时，衲子各西东。
子独惜此别，共语夜烛红，怪我耐逆境，万事一笑空。
子顾知我否，视身如枯蓬；枯蓬未变灭，姑当付之风。
家世无高年，我今六十翁，俯仰几时客，结束已匆匆。
那将须臾景，更受忧患攻？愿言早来归，相就煮晚菘。
次及甫韵送至远别
洪咨夔（宋代）

塞尘没没马萧萧，世事今朝异昨朝。
为羡白鸥何浩荡，却思斥昨亦逍遥。
平沙露碛江波斂，远树明堤野雾销。
快看扁舟归教子，胜渠满屋贮胡椒。
送章致远贤良赴招抚司机幕
曹彦约（宋代）

穷经知国更知兵，梁楚中间播此声。
唐幕亟招温处士，汉廷徐策董先生。
平时未识人贤否，用处方关国重轻。
露布便多机事少，寄书因到武昌城。
守风淮阴
许浑（唐代）

遥见江阴夜渔客，因思京口钓鱼时。

一潭明月万株柳，自去自来人不知。
江神子·黄昏犹是雨纤纤
苏轼（宋代）

公旧序云：大雪有怀朱康叔使君，亦知使君之念我也，作《江神子》以寄之。

黄昏犹是雨纤纤。晓开帘，欲平檐。江阔天低、无处认青帘。孤坐冻吟谁伴我？揩病目，捻衰髯。
使君留客醉厌厌。水晶盐，为谁甜？手把梅花、东望忆陶潜。雪似故人人似雪，虽可爱，有人嫌。
呈余伯皋
翁卷（宋代）

木犀香残菊花拆，多少秋风吹陇陌。
我行欲遍江西州，最后方作筠阳客。
筠阳之州水中隔，古来称是神仙宅。
今君住此将二年，应识神仙李八伯。
次韵梅花十绝句 其四
刘才邵（宋代）

露白飞香岂入时，幽姿谁遣独先期。可怜栏槛花无数，春意潜回犹未知。
初夏郊行
陆游（宋代）

小砚孤吟恐作愁，长堤曳杖且闲游。
破云山踊千螺翠，经雨波闲一镜秋。
粔籹青红村步市，阑干高下寺家楼。
去年此日君知否，十丈京尘没马头。
武侯庙古柏
李商隐（唐代）

蜀相阶前柏，龙蛇捧閟宫。
阴成外江畔，老向惠陵东。
大树思冯异，甘棠忆召公。
叶凋湘燕雨，枝拆海鹏风。
玉垒经纶远，金刀历数终。
谁将出师表，一为问昭融。
余来湖外家问不通者累月因和渊明停云篇以遣怀
李纲（宋代）

上天停云，以阴以雨。我之怀矣，川路修阻。田园将芜，幼稚谁抚。

雁信来迟，鹤立以伫。凄其以风，零雨其濛。自去梁溪，爰止西江。

一室萧然，卧于北窗。块独处此，人谁我从。岂无轩裳，谁适为荣。

人之为人，亦以有情。乱离瘼矣，弃家遐征。知我如此，不如无生。

今夕何夕，鹊袅庭柯。载植其尾，迭相鸣和。发书占之，远问为多。

兆而未至，怀哉若何。
洞霄纪游
闻鉴（宋代）

从来此山中，不记几游历。
每缘困杯酌，未暇赋篇什。
屡恐为山羞，欲吟嗟思涩。
今晨始杖屦，醒眼看泉石。
草木呈幽姿，烟云舒秀色。
扪萝扣栖真，束燎穿大涤。
神工跨石梁，天巧镂岩壁。
仙人不可逢，灵箬无从得。
回观翠蛟舞，俯视云根屹。
何如出山去，飞腾霈甘泽。
能令公少年行
龚自珍（清代）

龚子自祷蕲之所言也。虽弗能遂，酒酣歌之，可以怡魂而泽颜焉。
蹉跎乎公！公今言愁愁无终。
公毋哀吟娅姹声沉空，酌我五石云母钟。
我能令公颜丹鬓绿而与年少争光风，听我歌此胜丝桐。
貂毫署年年甫中，著书先成不朽功。
名惊四海如云龙，攫拏不定光影同。
征文考献陈礼容，饮酒结客横才锋。
逃禅一意皈宗风，惜哉幽情丽想销难空。
拂衣行矣如奔虹，太湖西去青青峰。
一楼初上一阁逢，玉箫金琯东山东。
美人十五如花秾，湖波如镜能照容，山痕宛宛能助长眉丰。
一索钿盒知心同，再索班管知才工。
珠明玉暖春朦胧，吴歈楚词兼国风。
深吟浅吟态不同，千篇背尽灯玲珑。
有时言寻缥缈之孤踪，春山不妒春裙红。
笛声叫起春波龙，湖波湖雨来空濛。
桃花乱打兰舟篷，烟新月旧长相从。
十年不见王与公，亦不见九州名流一刺通。
其南邻北舍谁与相过从？痀瘘丈人石户农。
嵚崎楚客，窈窕吴侬。
敲门借书者钓翁，探碑学拓者溪僮。
卖剑买琴，斗瓦输铜。
银针玉薤芝泥封，秦疏汉密齐梁工。
佉经梵刻著录重，千番百轴光熊熊，奇许相借错许攻。
应客有玄鹤，惊人无白骢。
相思相访溪凹与谷中，采茶采药三三两两逢，高谈俊辩皆沉雄。
公等休矣吾方慵，天凉忽报芦花浓。
七十二峰峰峰生丹枫，紫蟹熟矣胡麻饛，门前钓榜催词筩。
余方左抽豪，右按谱，高吟角与宫，三声两声棹唱终。
吹入浩浩芦花风，仰视一白云卷空。
归来料理书灯红，茶烟欲散颓鬟浓。
秋肌出钏凉珑松，梦不堕少年烦恼丛。
东僧西僧一杵钟，披衣起展华严筒。
噫嚱！少年万恨填心胸，消灾解难畴之功？
吉祥解脱文殊童，著我五十三参中。
莲邦纵使缘未通，他生且生兜率宫。
次赵保之清明即事五绝
洪咨夔（宋代）

看花何必只长安，到处韶华总一般。
可是家贫风物晚，郎当莴笋斗春盘。
寄何尉
蔡槃（宋代）

向晚出林麓，思君隔瀼湾。
因看云过岭，不觉日沉山。
犬吠疏篱下，牛归古道间。
一声何处笛，明月上松关。
孟子·猎较
陈普（宋代）

道体从宜无害义，不容外物独违时。
未能槁食并泉饮，咽李哇鹅岂可为。
次韵五诗·舅甥赓酬之乐
楼钥（宋代）

神明未觉晋公衰，老母尤欣兄弟怡。
范宁王枕无许寿，牢之无忌不闻诗。
秋风对酒劝酬处，夜月乘桥来往时。
但要两家同此适，不须更遣外间知。
鹿
李峤（唐代）

涿鹿闻中冀，秦原辟帝畿。柰花开旧苑，萍叶蔼前诗。

道士乘仙日，先生折角时。方怀丈夫志，抗首别心期。
咏飞仙室诗
郑道昭（南北朝）

岩堂隐星霄，遥檐驾云飞。郑公乘日至，道士投霞归。
若耶村老人
陆游（宋代）

昔闻若耶村，意象乃物外。
皤然阡陌间，来往几鲐背。
无论百岁翁，甲子数至再，我来亲见之，殊未辍耕耒。
曩事一一言，多闻杂谆诲，回头指丁壮，此是曾玄辈。
有翁又过我，家有孙五代，指呼取斗酒，山果杂细碎。
顾我使之年，惭缩不能对；恭惟大父行，不觉投杖拜。
养生惟一啬，此在吾术内，翁能信践之，成就乃尔大！我今才耄及，耳目已愦愦，长庚虽余辉，敢与明月配？
忆远曲
陆锡熊（清代）

鲤鱼风起江涛恶，昨夜郎船何处泊。武昌遥望天上头，客梦况隔巴江秋。

杜鹃不解催归去，处处征帆送津树。日落黄陵古庙烟，秋风那顾客衣穿。

霜天手冷鹍弦歇，苦雁声中堕寒月。红颜寂寞宁自嗟，只念游子羁天涯，破屋孤镫枕如水，也应似妾空闺里。
巫山高
张九龄（唐代）

巫山与天近，烟景长青荧。
此中楚王梦，梦得神女灵。
神女去已久，云雨空冥冥。
唯有巴猿啸，哀音不可听。
偈颂一百零一首 其九十三
释慧性（宋代）

十五日已前，风吹不入。十五日已后，水洒不著。正当十五日，月中仙桂和根拔，海底泥牛把角牵。
送陈中川之汴藩雪中作
王慎中（明代）

衣冠出饯晓匆匆，白雪纷纷洒应空。皓素明姿偏敌日，轻盈弱舞不因风。

裛尘故为迎新隼，飞片犹如点旧骢。独把瑶华当别赠，清辉莹质与君同。
郭比部花园十二首 其八 翠柏亭
郭正域（明代）

翠柏结为亭，清荫笼石儿。独有岁寒人，兀坐餐柏子。
春色浮山外
耶律铸（宋代）

春色无高下，宁分泽与邱。世间依旧好，山外若为浮。

桃李花争拆，池塘草自抽。绿涵峰势合，红带烧痕收。

迟日千钟酒，东风百尺楼。夜来甘雨足，溪谷已成流。
效王建诗体三首 其一
赵希㑂（宋代）

玉钗半落珊瑚枕，金屋低垂翡翠帘。莫唤女医来问病，逢春自是可曾忺。
寒夜与家人坐语忆客中时
高启（明代）

茅屋夜灯青，竹庭寒雪白。
不对室中人，依然去年客。
闻仲殊长老化去甚异
邹浩（宋代）

逆行天莫测，雉作渎中经。沤灭风前质，莲开火后形。

钵盂残蜜白，炉灶冷烟清。空有谁家曲，人间得细听。
杨柳枝
刘禹锡（唐代）

炀帝行宫汴水滨，
数株残柳不胜春。
晚来风起花如雪，
飞入宫墙不见人。
庄列道术谓墨才士老真人感其言而定宗
郭之奇（明代）

道为时裂亦有以，古道全收天地美。道非一道安可穷，时心好变将胡止。

不敢尽言今术非，且亦谁知古人是。其诸百家难遽陈，道之近仁由墨始。

独思禹勤兼利人，使人忧悲人自喜。墨经传播流古今，今之异人别墨耳。

摩顶移形出畸方，遂有如来称巨子。于戏墨子矫墨绳，能俾禹道幻如此。

漫言僧佛果非人，岂知枯稿多才士。今人倍谲转纷纷，情欲烦深空自啙。

坚白翻开骀荡涂，觭偶何殊謑髁理。从兹竞影复穷声，术自无休道曷已。

谁能毕世分卵鸡，我将独与犹龙栖。古之博大真人兮，至极岿然孰与齐。
戏书触目
陆游（宋代）

狸奴闲占熏笼卧，燕子横穿翠径飞。
我亦人间好事者，凭阑小立试单衣。
张君明昆仲袖唱和诗见过
章甫（宋代）

村东主客群飞鸿，月明霜重声摩空。
村西老人如瘦马，伏枥倦嘶天北风。
村东村西无百步，杖履相寻还有数。
儿啼妻病不出门，羞见梅花无好句。
雪晴日出天无埃，故人蹑屣联翩来。
明珠白璧满怀袖，使我一见双眸开。
文章虽云一小技，妙处非难亦非易。
染丝织锦未足工，点铁成金始为贵。
我穷半世坐吟诗，诗成不救寒与饥。
亦知造物厌嘲弄，有手只堪持酒卮。
愿君少吟诗几首，请君多办百壶酒。
但得新诗胜旧年，为君醉倒春风前。
偈
释宗盛（宋代）

钟声清，鼓声响，早晚相闻休妄想。荐得徒劳别问津，莫道山僧无伎俩。
次韵胡竹庄元夕
余谦一（宋代）

佳人月下翠成行，团铺高张椀舞忙。想见风情杜书记，暗中挥舞忆钱塘。

一老东家唤不应，当年膴仕正承平。何人诵得科灯判，莫向膏脂上取明。
入关咏马
韩愈（唐代）

岁老岂能充上驷，力微当自慎前程。

不知何故翻骧首，牵过关门妄一鸣。
海棠盛开而雨
方岳（宋代）

醉红睡去不胜扶，遮尽丹荑盖绿芜。
四立壁成花世界，一年春在锦屠苏。
山中富贵遽如许，诗外豪奢有是夫。
已与妇谋须斗酒，不知明日定晴无。
次韵诸公绝句
陈造（宋代）

荆玉骊珠忽满前，示须攻石探涛渊。
南帆自诧归装富，准拟重呼阿买编。
得卢衡州书因以诗寄
柳宗元（唐代）

临蒸且莫叹炎方，为报秋来雁几行。
林邑东回山似戟，牂牁南下水如汤。
蒹葭淅沥含秋雾，橘柚玲珑透夕阳。
非是白蘋洲畔客，还将远意问潇湘。
雨中远望
宋伯仁（宋代）

山匝浓云水匝天，秋容黯淡荻花边。
潇湘八景谁收去，留下波心小钓船。
于阗采花
李白（唐代）

于阗采花人，自言花相似。
明妃一朝西入胡，胡中美女多羞死。
一知汉地多名姝，胡中无花可方比。
丹青能令丑者妍，无盐翻在深宫里。
自古妒蛾眉，胡沙埋皓齿。
九日赐宴琼林苑作
王安石（宋代）

金明驰道柳参天，投老重来听管弦。
饱食太官还惜日，夕阳临水意茫然。
子规（一作贾岛诗）
项斯（唐代）

游魂自相叫，宁复记前身。飞过人家月，声连客路春。

梦边催晓急，愁外送风频。自有沾花血，相和泪滴新。
书怀
汪式金（清代）

少小曾期阆苑游，不图铩羽几经秋。易能寡过年须假，壮不如人老亦羞。

分内功名灰已久，此中甘苦味还留。群英椽笔追燕许，属望同修五凤楼。
句 其六
李彭（宋代）

湖平可爱西南水，石美堪邻上下钟。
庆南楼居士
周应合（宋代）

净土何如乐土真，金莲开处善根成。
西来孰谓南无佛，今见南楼一佛生。
偈颂五十一首
释道冲（宋代）

方丈屋损，寝处不得。
常住乏粮，著众不得。
旧逋积如海，无钱还不得。
大道在目前，有口说不得。
若人透此四重关，堪与诸方为轨则。
赵州亲见老南泉，观音院里有弥勒。
建炎丞相成国吕忠穆公退老堂 其二
成大亨（宋代）

恳辞钧轴逸祠庭，园辟东郊以退名。花木争妍虽寓目，干戈未戢可忘情。

鹰扬蚤继磻溪业，霖雨爰从傅野生。愿把经营芳圃手，更将春色遍寰瀛。
满江红·南浦绿波
刘将孙（宋代）

南浦绿波，只断送、行人行色。虽只是、鹏搏九万，天池春碧。鸾侣凤朋争快睹，鸥盟鹭宿空曾识。到玉堂、天上念西江，今非昔。

公去也，宁怀别。人感旧，情空切。但岁寒松柏，相期茂悦。好在莫偿尘土债，风流宁可金门客。俯人间、大暑少清风，多炎热。
龙津门径二首 其一
刘麟（明代）

潭水澄清静里心，紫云常护紫姑神。耽游谁似文夫子，肖出丹丘赠与人。
行住坐卧三十二颂
释印肃（宋代）

绿节闲云间古风，茂林浓处没西东。
子猷消息无人问，鸶凤飞来足印空。
贞女吟
文同（宋代）

身外无一簪，何以供铅华。
饰行不饰容，浊水白藕花。
藕心乱如丝，妾心圆如珠。
丝乱端绪多，珠圆瑕纇元。
焉得偶君子，奉之此高节。
所生虽至亲，此意安可说。
春初
晁说之（宋代）

春初未有象，幽兴一何深。
细雨能输酒，轻风不隔琴。
无烦问北信，且强学南音。
白发宁欺客，愁来处处侵。
和杨铁厓小临海四首（重见七卷下）
张简（宋代）

雨过积金顶，夫容万朵青。
神鱼不飞去，风伏翠涛腥。
端午赐衣和毅夫侍御韵
刘福姚（清代）

趋朝犹著旧宫衣，楼阁云深望里非。文字酬恩殊负负，江湖恋阙尚依依。

苍茫天意凭谁问，老懒心情与世违。一领渔蓑归计熟，中原豺虎未应稀。
题画扇
晁说之（宋代）

秦秦何处乐，独自托孤枝。
玉粒知无分，清风也自戏。
宿云堂山楼
文彭（明代）

旧日西湖径，梅花几度开。暂抛尘外事，乘兴雨中来。

佛国团青嶂，禅房锁绿苔。一宵清净业，浩劫自轮回。
陪道先兄游麻源辄赋二小诗 其二
吕南公（宋代）

十五年前胆气粗，拟将文字换金珠。科场委顿成何事，耕稼辛勤落晚途。

累岁不曾言石磴，居山空道有茅庐。今朝碧涧潺湲响，若不因公得听无。
四月十一日书壁
释德洪（宋代）

夜久茅斋静，阶泉绕佩鸣。行高人莫识，道远自深明。

扫榻酬闲味，依蒲任性情。丛林终不负，一衲傲平生。
玲珑四犯 题慈辉馆女史横琴坐月遗照，用梦窗体
黄燮清（清代）

庭院空明，正露浥铢衣，凉浸纹荐。水调烟情，难寄楚云天远。

幽梦不到人间，但付与、绛河清浅。恁画楼、一霎西风，愁入数行新雁。

玉箫虚忆琼花馆。二分秋、镜中消散。钿徽莹作珍珠泪，合借冰丝成串。

无计遣得黄昏，星户长垂罗幔。念沈郎腰瘦，肠断处，知谁见。
咏霜叶寄皋羽善父
方凤（宋代）

秋尽吴江道，丹枫树树奇。
叶为诗者色，霜乃画之师。
望似醉乡近，疑犹花事迟。
停云俄在念，倚杖未归时。
诣李侍郎
王鲁复（唐代）

文字元无底，功夫转到难。苦心三百首，暂请侍郎看。
和刘右司见寄六绝一律
吴潜（宋代）

愁来只是向无何，浮圣沈贤共一波。
若见江南烟钓侣，寄言好与晒渔蓑。
和州孝子黄钺父病痈笃孝子醮愿减年以益父寿果再生十年
宋褧（元代）

上帝高居虎豹关，尘寰蝼蚁敢相干。宁馨别有延年术，一寸灵台九转丹。
游太平公主山庄
韩愈（唐代）

公主当年欲占春，故将台榭押城闉。
欲知前面花多少，直到南山不属人。
失题
胡仲弓（宋代）

成蹊虽无言，妩媚随东风。
挺挺冰雪姿，所禀自不同。
黄府君挽词 其二
王十朋（宋代）

纷然紾臂已成风，一爨谁能再世同。野史他年书逸事，定须记此富家翁。
舟中阁亲旧书
项安世（宋代）

王税官遗我一纸书，告我六十七滩名。
舟人爱捷不爱稳，劝群勿盘官莫听。
曹先生遗我一纸书，四百馀字相丁宁。
扶持世道贵深稳，切莫浪战倾人城。
两书共作一书卷，一百十发手不停。
口吟一字三太息，眼泪迸作黄流倾。
我生三十有六岁，今年始别父母行。
母兮恐我蹈天险，梦寐听我盘滩声。
父兮恐我蹈人险，行坐劝我去宽平。
二君此语谁告之，乃能得我父母情。
从今座右置此纸，夜思书读当盘铭。
还剑叔骥庐山诗卷
项安世（宋代）

浔阳江上督邮谁，能使陶公去不疑。
今代庐山非昔日，督邮能酒更能诗。
灵峰雪崖长老请赞
释了惠（宋代）

老骨檛，恶冤家。
无面目不听别人处分，得人憎不堪师位安排。
衲僧要识渠端的，雪瀑千寻泻断崖。
寄雪窦足首座
释智愚（宋代）

光芒曾不著纤埃，拂拭磨砻心已灰。秋夜不禁猿啸月，与谁同上妙高台。
虞美人·听雨
蒋捷（宋代）

少年听雨歌楼上，红烛昏罗帐。壮年听雨客舟中，江阔云低、断壮叫西风。
而今听雨僧庐下，鬓已星星也。悲欢离合总无情，一任阶前、点滴到天明。
霜叶飞（咏雪）
杨泽民（宋代）

朔风严紧，长空布、同云低黯天表。更堪中夕振寒威，欹枕风声悄。望皓洁、窗纱向晓。珠帘才上银钩小。听美人都惊□，老尽群山，远近相照。

深意劝客金尊，皑皑千里，琼台瑶圃重到。绮罗香暖恣欢娱，暂尔宽怀抱。更几朵、梅花开了。巡檐聊与花相调。算瑞气、丰穰兆。来岁强如，旧年多少。
木兰祠
朱一蜚（清代）

木兰花放勺梁春，环佩空祠锁暗尘。十二年间金鼓地，此花照见女郎身。
暮春联句九首
许月卿（宋代）

徐字不晋帖，楚诗无国风。
天边长剑倚，花外小车通。
不肯吏文长，谁能书子公。
二三豪俊骨，数万甲兵胸。
柳暗琴三叠，梅残酒一中。
羡君屠龙技，笑我祝鸡翁。
击翁浮儿志，编桥度蚁忠。
行春奉宽诏，佩犊弭兵讧。
天阔吟边远，月明诗檐丰。
秋光宦情薄，鸾鹤啸声同。
清涧耳堪洗，深山目更穷。
夜泊
陆游（宋代）

小聚近江干，中春尚尔寒。
钓船随鹭宿，烟月伴钟残。
冉冉岁时速，茫茫天地宽。
推篷一搔首，无处著悲欢。
景荀筑室伟甚诗以赞之
李处权（宋代）

将老从君得所图，交情及我岁寒余。
适闻蒋诩开三迳，且喜扬雄就一区。
尽取风烟多种竹，雅为窗室便看书。
无钱可买墙西地，决眦云峰正起予。
岁暮江轩寄卢端公
赵嘏（唐代）

积水生高浪，长风自北时。万艘俱拥棹，上客独吟诗。

路以重湖阻，心将小谢期。渚云愁正断，江雁重惊悲。

笑忆游星子，歌寻罢贵池。梦来孤岛在，醉醒百忧随。

戍迥烟生晚，江寒鸟过迟。问山樵者对，经雨钓船移。

敢叹今留滞，犹胜曩别离。醉从陶令得，善必丈人知。

道蹇才何取，恩深剑不疑。此身同岸柳，只待变寒枝。
游风穴寺因宿默上度方丈
马振垣（清代）

出门穿云入，夹路竹松美。迢递度石桥，楼阁凌空起。

中有默上度，颇悉清净理。谈经翠微中，探珠碧海底。

天花如飞雪，纷坠虚空里。绳床肯相借，黄昏同栖止。

萧萧佛火清，琅珰鸣不已。老僧听溪声，禅心入流水。

愧余尘劳度，诗酒徒自鄙。愿借金篦灵，刮我眼中眯。

夜久诸天静，镫花结孤蕊。始知卧深山，白云冷衣被。

钟鸣尘梦觉，霞光东方紫。无奈逐群动，元悟何由始。
别玉笥何炼师
陈元晋（宋代）

轩轩黄冠师，胄出水曹后。
流风尚诗癖，圣处坐参透。
赛裳红尘外，心赏山水秀。
浑融入芒端，字字遗氛垢。
云雾巧载缝，冰雪工刻镂。
编成者山岁，光怪射牛斗。
夜过鉴湖用前韵书所见
释宝昙（宋代）

湖光晚作镜样平，寂无人声唯橹声。
群峰倒影不可辨，新月半钩如许情。
断蓬散作凫雁过，渔火静入江天明。
移舟快得一枕睡，梦有河神来送迎。
张相公祠
梁安世（唐代）

五湖烟浪渺难寻，有像区区欲铸金。试问铁胎身后事，何如羽扇用时心。
庆上人以再闻诵新作突过黄初诗为韵作十诗见寄次韵酬之 其一
李彭（宋代）

鄱阳山水国，东南一都会。朗玉得斯人，骎骎越流辈。

岛可不足吞，支许欲追配。新诗如弦簧，窈眇歌一再。
送李明府归别业
于鹄（唐代）

寄家丹水边，归去种春田。白发无知己，空山又一年。

鹿裘长酒气，茅屋有茶烟。亦拟辞人世，何溪有瀑泉。
澄迈县，有苏内翰所题通潮阁，在海上
范梈（元代）

候馆驻征骑，西风独夜清。开门闻叶落，倚杖看潮生。

有礼齐蛮俗，无歌学楚声。凄凉苏季子，行处足高名。
三月二日大风
晁说之（宋代）

数日寒暄不得常，一朝风伯擅乾纲。
浪飘石去鱼龙斗，屋落瓦来鸡犬藏。
谁敢扬舲窥北渚，便当弭节奉东皇。
穆如声振中兴业，万国弦歌走未央。
次韵陈先生
周紫芝（宋代）

羞对湖山照病容，浮家全似陆龟蒙。扫除故里三年梦，邂逅幽人一笑同。

酒会驱愁常恐薄，诗能穷我不须工。两家好客今安有，为作缁衣补国风。
鸣皋歌送岑徵君
李白（唐代）

若有人兮思鸣皋，阻积雪兮心烦劳。
洪河凌兢不可以径度，冰龙鳞兮难容舠。
邈仙山之峻极兮，闻天籁之嘈嘈。
霜崖缟皓以合沓兮，若长风扇海涌沧溟之波涛。
玄猿绿罴，舔舕崟岌；
危柯振石，骇胆栗魄，群呼而相号。
峰峥嵘以路绝，挂星辰于崖嶅！
送君之归兮，动鸣皋之新作。
交鼓吹兮弹丝，觞清泠之池阁。
君不行兮何待？若返顾之黄鹤。
扫梁园之群英，振大雅于东洛。
巾征轩兮历阻折，寻幽居兮越巘崿。
盘白石兮坐素月，琴松风兮寂万壑。
望不见兮心氛氲，萝冥冥兮霰纷纷。
水横洞以下渌，波小声而上闻。
虎啸谷而生风，龙藏溪而吐云。
冥鹤清唳，饥鼯嚬呻。
块独处此幽默兮，愀空山而愁人。
鸡聚族以争食，凤孤飞而无邻。
蝘蜓嘲龙，鱼目混珍；
嫫母衣锦，西施负薪。
若使巢由桎梏于轩冕兮，亦奚异于夔龙蹩躠于风尘！
哭何苦而救楚，笑何夸而却秦？
吾诚不能学二子沽名矫节以耀世兮，固将弃天地而遗身！
白鸥兮飞来，长与君兮相亲。
閒居忆昔年游西蜀 其三
陈堂（明代）

五月峨眉雪，孤根滟预堆。瞿塘翻浪下，赤甲自天来。

绝域豺狼斗，阴崖魍魉猜。无因消旅思，聊以酌春醅。
会稽初秋四首 其二
吕本中（宋代）

张侯问舍复何时，我亦留连去未期。便欲为君草堂客，几时先寄落成诗。
再过刘会卿丧所卜胡姬为尸仍设双俑为侍命伶
张献翼（明代）

昨日经过旧堂宿，今日经过旧堂哭。
交情今日尽凋残，草堂自此成幽独。
追忆平生颜，宛然在心目。
炙鸡絮酒去复来，素车白马情未足。
君不见古人祭天亦有尸，迎尸今日迎胡姬。
胡姬旧为门下客，曾问今宵是何夕。
今日寓其神，栖其魄，笑语若平生，欢宴未终毕。
坐上坐，身外身，此时此际相主宾。
存殁几时分两地，宾主何曾是两人。
谁谓君不起，音容忽凭几。
胡姬代君饮，胡姬代君语。
谁云君不知，对酒君不辞。
谁言君不见，肝肠在颜面。
两两为刍灵，侍立何亭亭。
不知向秀《思旧赋》，不为庾信《思旧铭》。
中郎虎贲意有托，不知为蝴蝶兮为螟蛉。
一杯酹先酒，二杯献吾友，三杯且共斟，停云在郊薮。
《前缓声》连《后缓声》，《大垂手》兼《小垂手》。
一弹遽沉吟，再弹怆已深，三弄犹自可，四奏伤知音。
君再生，我未死，相看半死生，何处分悲喜。
一声《薤露》杂《吴歈》，一唱《阳关》入《蒿里》。
思其人，到其堂，依然其处在，谁谓其人亡？予尝忤流俗
，君偏嗜昌歜。
今日胡姬为主人，朝云朝露迫我身。
不及黄泉也相见，长踏陆土如沉沦。
为君歌，为君舞，酒到刘伶坟上土。
呜呼！酒到刘伶坟上土。
瑞香花二首
杨万里（宋代）

织锦天孙矮作机，紫茸翻出白花枝。
更将沉水浓薰却，月淡风微欲午时。
故邕管安抚李思永挽章三首
曹彦约（宋代）

念昔浮湘乐，论交一世豪。
味同江左右，人忘品卑高。
庇我渠渠屋，关心恋恋袍。
延津龙化后，流水但空号。
寄和叔 其四
李正民（宋代）

半生粗粝嗣先芬，肯向朝晡造业因。夜鲤晨凫那竞爽，露葵霜薤自称珍。

烝豚未辨王武子，豆粥犹惭石季伦。惟有清高井居士，葱齑麦饭久酸辛。
感事六言
陆游（宋代）

高岸眼看为谷，寸根手种成阴。
一卷楚骚细读，数行晋帖闲临。
用王侍郎韵寄题医僧道森药山阁
方岳（宋代）

蚊蛭侯王空培塿，大千世界无何有。
痴儿不省芭蕉身，持与冰霜斗长久。
三生慈悯鱼十千，却来世间吁可怜。
一百四病更相缠，纵有佛力难言诠。
不如一念圆觉净，四大乾坤无可病。
云根灵草自春风，夜立齐腰山雪盛。
十月初九日侗伯立之向元同游罗氏菊圃
郑孝胥（清代）

今秋为菊归稍迟，霜风累日如见期。北花较早南花晚，三子语我良其时。

此间花事推罗叟，扁舟迎客来水湄。一窗斜日正耀眼，殊色异态纷呈姿。

丰者沈吟若含醉，瘦者纵逸若扬眉。舒者萦回若起舞，虬者敛抑若凝思。

仰黄俯紫已堪念，忽有飞白搴云旗。好奇流睇绯与褐，何来粉碧端可疑。

主人指点宾太息，终岁辛苦报以斯。偶获新种极秘贵，不愿市担偷易赀。

能来数观诚不吝，吾侪矜癖同此痴。
再用韵
魏了翁（宋代）

才资如子世应稀，自喜寒门女有归。
我被词华几陷溺，相期努力践朝晖。
再寄歙州潘伯恭
梅尧臣（宋代）

青山截天去，古路蔽云中。
不有行人至，安知与郡通。
高楼虽窈窕，古树已溟蒙。
今日劳君问，衡门一老翁。
月夜观雪三首
杨万里（宋代）

月色还将雪色同，雪光却与月光通。
都将大地作月窟，仍牖碧天名雪宫。
陈武帝钓台
周弼（宋代）

路才容马尽荒茅，谁识仙人旧钓鳌。
流水不随船影断，乱山犹带弹痕高。
春烟粉黑重生葑，暮雨灰红半拆桃。
今日故宫何处问，东风应长对江涛。
垂白（一作白首）
杜甫（唐代）

垂白冯唐老，清秋宋玉悲。江喧长少睡，楼迥独移时。

多难身何补，无家病不辞。甘从千日醉，未许七哀诗。
监神泉监五弟拊生日寄法酝为寿
赵抃（宋代）

岁首月三逢诞日，寿樽遥寄助童颜。黄庭内景非虚语，百二十年犹可还。
次韵子由所居六咏
苏轼（宋代）

东斋手植柏，今复几尺长。
知有桓司马，榛茅为遮藏。
近闻南台松，新枝出余僵。
年来此怀抱，岂复惊凡亡。
韩山
刘允（宋代）

惆怅昌黎去不还，小亭牢落古松间。月明夜静神游处，三十二峰江上山。
再和适庄韵
王柏（宋代）

客从东方来，喜甚屐折齿。
鼎烹石乳精，谈笑秋月里。
中有八十翁，宴坐维摩椅。
遁泽瑚琏器，玉瓒间罍洗。
立斋持修绠，汲汲古井水。
参也鲁依然，商声从曳屣。
翘首诸俊游，霹雳烧蛇尾。
双鸾辉九苞，翩翩夺栖枳。
桐阳有卧龙，共蹋风云起。
翁当沽美酒，炰鳌脍锦鲤。
归舟已具李宪楼仓有约盗贼梗道见避乱者可怜
戴复古（宋代）

仓猝抛家舍，遑遑走道涂。
依山结茅广，摘草当园蔬。
老稚朝朝哭，生涯物物无。
避军兼避寇，何日得安居。
采荔子十绝
刘克庄（宋代）

一鹤为前导，奚烦绛节哉。
樵苏私借问，何处地仙来。
射雉词
孙蕡（明代）

春雉巢草中，子母不相离。时时引子嬉，翅短还堕池。

回弓落箭不射之，深山大泽从汝飞。
郑丞相生日口号十首
刘克庄（宋代）

不用占蓍更讯龟，功成尚有赤松期。
由来寿与仁相贯，季主君平未必知。
日本觉心长老请赞
释慧开（宋代）

用迷子诀，飞红炉雪。一喝当锋，崖崩石裂。化生蛇作活龙，点黄金为生铁。

去缚解粘，抽钉拔楔。更将佛祖不传机，此界他方俱漏泄。
题慈感寺极目轩 其三
李洪（宋代）

尘眼登临清旷，水心楼阁峥嵘。欲见普门大士，菰蒲影里钟声。
再次赠张学录韵十诗
陈造（宋代）

冷官冷如冰，餬口仅廪稍。
藜藿得好客，欠馀不拟较。
北平家传成
马廷鸾（宋代）

选将初年起范阳，和戎晚节误平凉。
大功宜受春秋责，盛毁何能日月伤。
文士谈兵多谬误，兰台作史漫裁量。
折衷自有成书在，公论从知千岁长。
偈颂一百零二首 其九
释慧远（宋代）

今朝九月初一，败叶凋零满室。钵盂高挂悬崖，拄杖依前靠壁。

钵许斸山风月，且无遮个消息。诸祖不解提掷，久参那辨端的。

云黯黯兮胡汉何分，风萧萧兮鼻孔突出。自是捕盗无功，只管抱赃叫屈。

捉得也，捉得也，在什么处，晚风吹动小楼春，归来一径花狼藉。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其四
韩驹（宋代）

野宿月团栾，风餐气萧飒。从来对床地，只今悬一榻。
还家夜同赵端行分韵赋
翁卷（宋代）

莫怪每霜满鬓侵，半年长路几关心。
还家点检家中物，依旧清风在竹林。
织妇辞
孟郊（唐代）

夫是田中郎，妾是田中女。
当年嫁得君，为君秉机杼。
筋力日已嫁，不息窗下机。
如何织纨素，自著蓝缕衣。
官家榜村路，更索栽桑树。
惜春伤同幕故人孟郎中兼呈去年看花友
李益（唐代）

畏老身全老，逢春解惜春。今年看花伴，已少去年人。
为周静境赋玉芝
龚璛（元代）

双凤祥光芝盖軿，仙人来听诵黄庭。佩环为我飞零乱，霜露当时下杳冥。

太华移莲秋一色，三年刻楮地通灵。世间久服轻身药，未用神农本草经。
七十翁吟七言十首
方回（元代）

神奇臭腐变穷通，宇宙纷纭醉眼中。
邓禹第堪文学掾，刘歆早作国师公。
干戈世故千岐异，礼乐民彝万古同。
造化岂应全聩聩，秋来依旧有西风。
次韵谢吴宜斋
萧立之（宋代）

风谊今湖海，交游独子推。软尘胜道战，清气压囊诗。

谷派谁能续，灵风渐许卑。劘坚吾岂敢，犹欲起疲师。
大菊
史铸（宋代）

菊名何大为谁开，子结秋丛是药材。
若用催生功不小，请尝便可见婴孩。
涨后
刘城（明代）

朝来混浩势，我谓没陵谷。渐杀及午中，故道俄然复。

逶迤意何之，湾流仍可掬。白沙被黄滓，量泥宁止斛。

昨夜所至痕，指示颈犹缩。岸坼塍则崩，树倒苗亦覆。

快意几何时，盈虚几已速。
庐山五猗
洪咨夔（宋代）

猗若人兮草堂，谷帘夕阴兮香炉朝阳。
表溟以涬以为门兮，架虚空以为屋。
四海非无友兮，邀白云而同宿。
风露澹兮我琴，舞玄鹤兮龙吟。
与太古兮同音，尚灵修兮知心。
梅子 其二
丘逢甲（清代）

微糁晶盐味更多，儒酸也备席珍罗。调羹至竟无他术，鼎鼐功成一味和。
元日立春三绝
秦观（宋代）

发春献岁偶然同，新历观天最有功。
头上两般幡胜影，一时飞入酒杯中。
渡江有感
罗邺（唐代）

岸落残红锦雉飞，渡江船上夕阳微。

一枝犹负平生意，归去何曾胜不归。
怀寄周元翁十首
贺铸（宋代）

周郎嗜茗饮，偶与吾好同。
赠行发吾宝，紫璧琱云龙。
此实太官物，分甘玉堂公。
我曹百石史，藜菽每不充。
诗人盍得尝，可以骄万锺。
愿君间一歠，千里共清风。
谢刘判院
华岳（宋代）

细轴浓云寄矮斋，蒲团和气忽惊回。
一床浪卷芙蓉皱，十幅香惊锦绣开。
不怕夜寒侵斗帐，却愁春梦到阳台。
感恩未作琼瑶报，先把新诗寄小梅。
再憩灵鹫庵
陶金谐（清代）

下界烟初暝，上方钟未歇。野寺无经声，月色在林樾。

少住便有情，悲愉缘爱结。三宿记枯桑，扶筇待明发。
将至兰陵道中以远岫重叠出寒花散漫开为韵
李处权（宋代）

故家洛阳隅，烟林接云岫。
社酒无俗期，柴门有清叩。
传闻俱丘墟，凄凉兵火后。
只应秋夜月，松竹影如昼。
建康层楼
王冕（元代）

层楼危构出层霄，把酒登临客恨饶。
草色不羞吴地短，雁声空恨楚天遥。
江山如画知豪杰，风月无私慰寂寥。
六代繁华在何处？败红残绿野萧萧。
杂诗二十二首 其三
刘敞（宋代）

至人迈龙德，周岂识潜升。昔在周道衰，伯阳起西征。

胡为委一周，畏此网与罾。川竭山亦摧，喟然吾何称。

岂不怀徘徊，民言憯无惩。亹亹强著书，后贤以为经。
出京
孔武仲（宋代）

整顿归装夜不眠，篮舆出趁早凉天。
东南爽气来相逼，叶底初闻一片蝉。
夜泊李阳驿
停迈（宋代）

风拂乌纱两鬓秋，李阳溪上夜停舟。
市灯闪月闻鸣犬，城柝敲停起睡鸥。
千里远驰承宠命，通宵不寐为民忧。
幽怀自信清如洗，独倚篷窗看斗牛。
赠龄首座主庵 其四
释慧空（宋代）

飞猿关外路纵横，云水多年取次行。今日有人亲坐断，往来公验要分明。
戊午上巳谒何恭人坟三绝
刘克庄（宋代）

华堂不洎千钟养，荒垅空遗四尺封。
愁绝狐狸潭畔路，不知更扫几番松。
白金小还丹歌 其九
罗公远（唐代）

芽属黄男，药属玄女。外助无非，玉芝清醑。俗士多闻，道君少语。

用物参差，虚受辛苦。
黎明府约寻梅
戴复古（宋代）

霁雪园林粲陆离，九峰山下探梅时。
三川风月醉中见，百里襟怀琴上知。
老树著花春到早，长街笼烛夜归迟。
奚囊一路生光采，中有琴堂唱和诗。
春寒
赵葵（宋代）

春草平芜烟雨迷，秋千寂寞旧园池。
江南也是东风恶，花骨经寒瘦不支。
题郑所南老子推蓬竹图
方德麟（宋代）

雅操端如金铁，几度凌霜傲雪。风前略露烟梢，未许人窥全节。
杏园即席上同年
曹邺（唐代）

岐路不在天，十年行不至。一旦公道开，青云在平地。

枕上数声鼓，衡门已如市。白日探得珠，不待骊龙睡。

匆匆出九衢，僮仆颜色异。故衣未及换，尚有去年泪。

晴阳照花影，落絮浮野翠。对酒时忽惊，犹疑梦中事。

自怜孤飞鸟，得接鸾凤翅。永怀共济心，莫起胡越意。
延陵道中即事三绝 其三
朱南杰（宋代）

小立青帘卖酒家，味虽薄薄胜空茶。今年春满疏篱外，数朵轻红出杏花。
春夜宿武侯祠晨起诣青羊宫就李道人觅餐
李子荣（清代）

疏筱映禅房，枝枝带微雨。流莺啼欲阑，系马向廊庑。

蜀人思武乡，千秋荐椒醑。并吞业未成，精灵歘然聚。

莲界夜沈沈，佛香篆微缕。薄醉易成眠，对榻欣得侣。

一梦觉华胥，无意吟梁甫。晨兴何所适，更就炼师语。

清盥挹溪涧，静趣生花屿。饷我青精饭，应从丹灶煮。

九衢冠盖中，此味閒领取。杖策行出门，苍烟散平楚。
挽敦夫
蔡光启（宋代）

人物于今叹渺然，孤坟宿草已生烟。
日暮行人道傍舍，应何年少谈禅。
峡口送友人
司空曙（唐代）

峡口花飞欲尽春，天涯去住泪沾巾。
来时万里同为客，今日翻成送故人。
句
林逋（宋代）

天寒络纬悲向壁，秋高风露声入怀。
自题小像
缪鉴（元代）

白发苍颜，豀籐兔颖。
水月光中，梅花弄影。
赠人
苏轼（宋代）

别后休论信息疏，仙凡自古亦殊途。
蓬山路远人难到，霜柏威高道转孤。
旧赏未应亡楚国，新诗闻已满皇都。
谁怜泽畔行吟者，目断长安貌欲枯。
抵都二首 其二
夏曾佑（清代）

客散月痕白，凄然一抚膺。七年千里客，一点五更灯。

踪迹风中絮，心期定后僧。明王何处所，客梦亦无凭。
南乡子 其七 少年行
董元恺（清代）

惊起欲栖乌。骏马翩翩新虎符。五凤街头闲勒辔，金吾。

犹暇怜诗爱酒无。

渺渺戍烟孤。笑倚春风杖辘轳。相忆杏花坛上去，樗蒲。

只有挼莎更一呼。
又六言二首
刘克庄（宋代）

贵栾大佩六印，赋侏儒俸一囊。
曼倩面有饥色，蟠桃三度偷尝。
向伯恭侍郎致政芗林筑一堂名之曰企疏晋陵孙某闻而赋诗二首 其一
孙觌（宋代）

铜臭应作幺，梦尸当得官。喁喁鱼聚沫，戢戢蚋集酸。

高人有远抱，一笑视鼠肝。水将洗耳用，山作拄颊看。

种芳茹秋菊，搴秀纫春兰。披披芰荷衣，采采苜蓿盘。

三径偭真境，一瓢非世欢。富贵挽不来，为我歌考槃。
送祝泽之表兄还乡
朱熹（宋代）

首夏何来此，清秋却复归。应缘心未快，岂是世相违。

落日空书馆，凉风净客衣。功名须努力，别泪莫频挥。
长门曲
陈允平（宋代）

紫凤双飞晓镜台，玉楼春冷燕空来。
蛾眉不及宫前柳，一度春风一度开。
题钱舜举写生五首·石榴
陈深（宋代）

万里乘槎来，锦衣惊画炫。
相逢秋风中，忽发一笑粲。
正月五日吾族诸老儒服纵游
何中（元代）

纵游二十士，远赏物华新。好是小兰若，一来中圣人。

桃源在何处，流水不胜春。归路狂歌甚，欹斜乌角巾。
【中吕】粉蝶儿_丫髻环条，
邓玉宾（元代）

丫髻环条，急流中弃官修道，鹿皮囊草履麻袍。翠岩前，青松下，把个茅庵
儿围抱。除了猿鹤，等闲间世无人到。
【醉春风】直睡到日齐高，白云无意扫，一盂白粥半瓢齑，饱，饱，饱。检
个仙方，弄般仙草，试些丹灶。
【迎仙客】看时节寻道友，伴渔樵。从这尧舜禹汤周灭了，汉三分，晋六朝，
五代相交。都则是一话间闲谈笑。
【石榴花】想这荔枝金带紫罗袍，刑法用萧曹。鼎镬斧钺斩身刀，轻轻地犯
着，便是天条。金珠宝贝休挨靠，天符帝敕难逃。顶门上飞下个雷霆炮，不似恁
那初及第时节绣球儿抛。
【斗鹌鹑】往常怕树叶儿遮着，到如今和根儿背倒。钟鼎山林，那一个较好？
命不快除是他砍柴的扰，索甚计较？只消得半碗齑汤，那厮早欢喜将去了。
【红绣鞋】比着他有使命向门前呼召，唬的早吃丕丕的胆颤心摇。则道是快
上马容不得他半分毫。陪着笑频哀告，镇着色下风雹，比这砍柴的形势恶。
【普天乐】若是更损贤良，欺忠孝。羊羹虽美，众口难调。只争个迟共早，
终须报。正直无私依公道，任天公较与不较。纷纷扰扰，惺惺了了，天理昭昭。
【上小楼】寝食处珠围翠绕，行踏处白牙高纛。荫子封妻，五花官诰。若一
朝，犯制条，凶星来照，一霎儿早不知消耗。
【幺】俺只会春来种草，秋间跑药。挽下藤花，班下竹笋，采下茶苗。化下
道粮，攒下菜蔬，蒲团闲靠，则待倚南窗和世人相傲。
【满庭芳】三闾枉了，众人都醉倒，你也铺啜些ㄤ糟。朝中待独自要个醒醒
号，怎当他众口嗷嗷？一个阳台上襄王睡着，一个巫山下宋玉神交。休道你向渔
夫行告，遮莫论天写来，谁肯问《离骚》？
【六幺序】不如俺闲乐，陶陶，木碗椰瓢，乞化村醪。醉得来前合后倒，又
带糟随下随高。都是教酒葫芦相与酬酢，归来醉也藜杖挑，过清风皓月溪桥。柴
门掩上无锁钥，自颠狂自歌自笑，天地如我这草团标。
【快活三】一个韩昌黎贬在水潮，一个苏东坡置在白鹤。一个柳宗元万里窜
三苗，一个张九龄行西岳。
【鲍老儿】芙蓉国里琼姬伴着子高，他稳跨着青鸾到。月明吹笙对碧桃，煞
强如西日长安道。您待凌烟阁上，麒麟画里，有甚功劳？春风锦江，秋云洞天，
倒大逍遥。
【幺】拣择下药苗，玄霜玉杵和露捣。虎龙自交，金乌玉兔依封爻。婴儿弱，
姹女娇，亲怀抱。自调和不数朝，早睹他那玄珠形兆，这的是出世间实功效。
【后庭花】闲吟啸嫌喧闹，曾不挂许由瓢。存机要闲玄妙，调二气走三焦。
天星曜，地海潮，人山岳，对银蟾彻绛霄。则这的便是玄关一窍，了性命的修真
道。
【随煞尾声】十五六岁有甚奇，百二十年不是老。则着这铅鼎长温三花灶，
七颠八倒，向这玉箫声里醉蟠桃。
代美人愁镜二首
李白（唐代）

明明金鹊镜，了了玉台前。拂拭交冰月，光辉何清圆。

红颜老昨日，白发多去年。铅粉坐相误，照来空凄然。

美人赠此盘龙之宝镜，烛我金缕之罗衣。时将红袖拂明月，

为惜普照之馀晖。影中金鹊飞不灭，台下青鸾思独绝。

稿砧一别若箭弦，去有日，来无年。狂风吹却妾心断，

玉箸并堕菱花前。
日出行
张绅（宋代）

东方曈曈日初出，田家少妇当窗织。
屋顶树稀窗有光，小姑催起不暇妆。
长梭轧轧秋丝密，一日上机催一匹。
丁宁小郎慎勿啼，织成令汝穿完衣。
长生桧
苏绅（宋代）

几年飞锡倦寻芳，云衲斓斑掩竹房。
一榻夜禅蒲座稳，满盂春供药苗香。
汲泉岩畔惊猿饮，裁苇池边引鹭翔。
像室雾昏灯焰小，石楼风度磐声长。
攀萝别岭冲寒雾，扫叶前林趁晓霜。
大抵僧居遗俗虑，此中身世更清凉。
山居
徐湘潭（清代）

茅庐七八自成村，草蔓蟠窗山拥门。地僻久无宾过扰，昼长间与鹤通言。

西风晚日翻鸦舅，野水秋田长稻孙。但得优游遂小隐，底须幸苦觅桃源。
秋晨同淄川毛司马秋九咏。秋露
骆宾王（唐代）

玉关寒气早，金塘秋色归。泛掌光逾净，添荷滴尚微。

变霜凝晓液，承月委圆辉。别有吴台上，应湿楚臣衣。
西湖初夏
周弼（宋代）

花飞春减绿阴成，不住风光绕禁城。
山寺晚晴蝉欲噪，柳林犹啭数声莺。
登高丘望远海
萧与成（明代）

蓬莱之山东海水，滔滔东奔吾不知其几千万里。

长江大河一线来，安问洞庭与彭蠡。嘘噏百川天轮浮，鼍为城廓蜃为楼。

东溟老龙几千岁，垂髯化作珊瑚钩。惊涛拍天无畔岸，雷奔鬼逝神灵眩。

䨹昱绝电妖雾呈，珠宫贝阙谁能辨。安期羡门安在哉，感今思昔但悲哀。

瑶池已骋八骏去，铁箠空驱万石来。吁嗟往事皆已矣，安得海波不扬尘不起。

岛彝才贡越裳来，免劳神武行边鄙。
梧
董天吉（宋代）

一树梧桐烂熳开，紫沉黄玉是花材。
谁教着在朝阳地，勾引丹山老凤来。
龙云寺次罗竦韵
杨寅（宋代）

路转羊肠望眼舒，篮舆更入道人居。
千林黄叶新霜后，四面青山夕照余。
幽梦乍惊鱼鼓响，小诗闲向竹窗书。
炉烟茗碗匆匆话，已觉人间万象虚。
辞二
孔武仲（宋代）

盘空乌鹊噪丛祠，船上行人半起时。残月朦朦倾岛屿，南风起起透旌旗。

开帆便欲日千里，别庙仍浇酒一卮。岸芷洲兰俱可荐，新声翻入九歌词。
弹琴谷
顾况（唐代）

谷中谁弹琴，琴响谷冥寂。因君扣商调，草虫惊暗壁。
代作送卓民逸归浙东迎养
王绂（明代）

怜君忆亲苦，我亦别亲久。千里隔庭闱，孤云几回首。

君今得归省，而我尚株守。惆怅送君行，潸然泪盈手。

春潮浙水船，夜市兰陵酒。到家春未阑，园林正花柳。

风飘莱子服，杯献蟠桃寿。此志君已遂，此乐我何有。

我亦欲效君，未卜如君否。
灯夕前二日观灯屏于秦国英紫薇厅
邵宝（明代）

人物殊流绘事同，羊皮如纸丽青红。桃源洞口仙应幻，天宝宫中女是戎。

宋代梦连唐代梦，陶家风杂党家风。小山磊磊薇厅夜，如见春星树影中。
赠清凉寺和长老
苏轼（宋代）

代北初辞没马尘，江南来见卧云人。
问禅不契前三语，施佛空云丈六身。
老去山林徒梦想，雨馀钟鼓更清新。
会须一洗黄茅瘴，未用深藏白㲲巾。
僧举卧轮禅师偈作此相示
慧能（唐代）

惠能没伎俩，不断百思想。对镜心数起，菩提作么长。
观雪篇
陈元光（唐代）

不敢希酿泉，忻然睹香雪。圭璧充庭辉，山林变瑶阙。

农郊卜岁丰，帅阃和民悦。触檐鸣瑀珩，拂衙凛铁钺。

藻台净冰鉴，茶壶团素月。圣恩宏海陬，边臣效芹说。
扬州
汪元量（宋代）

重到扬州十载余，画桥雨过月模糊。
后皇庙里花何在，炀帝隄边柳亦枯。
陂麦青青嘶乱马，城芜冉冉落群乌。
人生聚散愁无尽，且小停鞭向酒罏。
雨泊横山
王会汾（清代）

风紧云涛正作堆，忽闻凉雨压轻埃。帆从社酒香中度，人向吴山横处来。

组甲团花空列戌，荒榛白月上郊台。可怜伍相浮江后，寂寞千秋少霸才。
杂曲歌辞。皇帝感词
卢纶（唐代）

提剑云雷动，垂衣日月明。禁花呈瑞色，国老见星精。

发棹鱼先跃，窥巢鸟不惊。山呼一万岁，直入九重城。

天衣五凤彩，御马六龙文。雨露清驰道，风雷翊上军。

高旍花外转，行漏乐前闻。时见金鞭举，空中指瑞云。

妙算干戈止，神谋宇宙清。两阶文物盛，七德武功成。

校猎长杨苑，屯军细柳营。归来献明主，歌舞隘春城。

天乐下天中，云輧俨在空。铅黄艳河汉，语笑合笙镛。

已见长随凤，仍闻不避熊。君王亲试舞，阊阖静无风。
夜归
赵福云（清代）

疏雨歇残响，凉月澄清辉。步屟出萝径，微寒生客衣。

沙堤一痕白，积水摇参差。野花送微馨，夜静方得知。

幽居隔尘境，兴尽还柴扉。秋声打门急，落叶随人归。
句
王以宁（宋代）

浩歌排两脚，蒙里横天涯。
送程给事知越州
王说（宋代）

晓色光华去玉京，画船新指会稽行。地严琐闼通班贵，道出吴稽过里荣。

亭惹春云兰渚静，波涵秋月鉴湖清。吏师诗匠高当世，卧镇何妨咏太平。
雷公
韩偓（唐代）

闲人倚柱笑雷公，又向深山霹怪松。

必若有苏天下意，何如惊起武侯龙。
除夕偶成
言忠贞（清代）

年除俗事本寻常，论到贫家分外忙。检点敝裘谋质库，安排清酌奠灵床。

门无爆竹迎新岁，瓶有梅花送暗香。料得九原尤寂寞，纸钱能否买春光。
秋思十首 其三
李纲（宋代）

南方秋节晚，九月始凄清。草木忽摇落，坐使客心惊。

橐籥无暂息，机缄殊不停。未能超物外，慷慨念平生。
题先公正献诗集
陈宓（宋代）

飞车去逐赤松仙，残藁空留四十年。
致主耻居三代后，乞身期在二疏前。
清朝厚眷真难报，白发孤遗只自怜。
珍重我翁忠孝句，子孙百世更须传。
寄徐左司
赵汝腾（宋代）

紫洲洲上得诗筒，展诵青霞在眼中。
白首漫郎应号叟，黑头永叔早称翁。
遣心四首
苏泂（宋代）

租田已旱仍遭水，饱饭明年岁月长。
未见桂花先一笑，满山金粟拟为粮。
谭公府中为裴镜民语
佚名（隋代）

令德日新裴镜民。
菩萨蛮
缪珠荪（清代）

银鳞拨刺穿金柳。烹鲜小试调羹手。螺黛不胜颦。刚逢中酒辰。

桃花红灼灼。江上风波恶。眉翠逐颜开。归帆带雨来。
登垂虹亭二首
张元干（宋代）

一别三吴地，重来二十年。
疮痍兵火后，花石稳粱先。
山暗松江雨，波吞震泽天。
扁舟莫浪发，蛟鳄正垂涎。
喜雨上西清崔先生
程公许（宋代）

东皇司发生，何以忽惮怒。
旱乾遍两川，阴阳错常度。
侍晨秉清德，方岳烦卧护。
隐忧切四体，晓夕煎百虑。
尪暴奚以为，丘祷元有素。
皇明一颔首，膏泽倏如霔。
丰隆鼓增气，耕父愁失据。
苎桑郁华滋，饼饵当厌饫。
乃知天九重，不隔香一炷。
宇宙满戈甲，椎剥剧刀锯。
杀气惨未除，众慼那得籲。
毋以休咎徵，诿曰水旱数。
忧端转抢攘，邦本须爱护，
原油公迟东归，为帝宽西顾。
以万金良药，起众兆沉痼。
使民安农畴，橐弓藏武库。
为霖泽四海，媲迹商岩傅。
送智慈
刘敞（宋代）

海上忘机是白鸥，暂来非为稻梁谋。乘风又作沧浪别，怊怅居人浪得愁。
题梅坛
曹仙家（宋代）

汉代梅君此炼丹，古坛翠駮藓花斑。
目穷鸟道青天远，榻转松花白日闲。
烟隔楼台分象外，风吹钟磬落人间。
不知乘诏冲升后，几度飞鸾到旧山。
日下书怀 其二
沈世枫（清代）

皎皎双白鹤，爱养在庭阶。岂无万里心，欲飞且徘徊。

一从离乡里，星纪几迁推。春阴覆慈行，同谷嗟孔怀。

长抱茂陵疾，几动庄舄哀。为念国恩重，方寸时潆洄。

举头恋双阙，不上望乡台。
七月二十一日重过赣滩十绝句 其二
徐鹿卿（宋代）

初疑万马立沙汀，又似临流簇戍兵。激怒滩声能许劣，终宵长泄不平鸣。
偈颂十七首 其十四
释师范（宋代）

旧岁即新岁，新年即旧年。要知新岁岁，元是旧年年。
宫词 其八十九
花蕊夫人徐氏（唐代）

小雨霏微润绿苔，石楠红杏傍池开。一枝插向金瓶里，捧进君王玉殿来。
金缕曲
刘辰翁（宋代）

携手登高赋。望前山、山色如烟，烟光如雨。少日凭阑峰南北，谁料美人迟暮。漫回首、残基冷绪。长恨中原无人问，到而今、总是经行处。书易就，雁难付。
斜阳日日长亭路。倚秋风、洞庭一剑，故人何许。寂寞柴桑塞花外，还有白衣来否。但哨遍、长歌归去。尚有孔明英英者，怅孔明、自是英英误。歌未断，鬓成缕。
捣衣诗
温子升（魏晋）

长安城中秋夜长，佳人锦石捣流黄。
香杵纹砧知近远，传声递响何凄凉。
七夕长河烂，中秋明月光。
蠮螉塞边绝候雁，鸳鸯楼上望天狼。
潼关镇国军句覆使院早春寄王同州
岑参（唐代）

胡寇尚未尽，大军镇关门。旌旗遍草木，兵马如云屯。

圣朝正用武，诸将皆承恩。不见征战功，但闻歌吹喧。

儒生有长策，闭口不敢言。昨从关东来，思与故人论。

何为廊庙器，至今居外藩。黄霸宁淹留，苍生望腾鶱。

卷帘见西岳，仙掌明朝暾。昨夜闻春风，戴胜过后园。

各自限官守，何由叙凉温。离忧不可忘，襟背思树萱。
倦寻芳（郭颐堂寒食无家之感，为赋）
陈纪（宋代）

满簪霜雪，一帽尘埃，消几寒食。手捻梨花，还是年时岑寂。簌簌落红春似梦，萋萋柔绿愁如织。怪东君、太匆匆，亦是人间行客。

问几度、五侯传烛，但回首东风，吹尽尘迹。笑杜陵泪洒，金波如积。对酒且宽悉意绪，题诗与寄真消息。待归来，细温存、慰伊相忆。
有赠
崔珏（唐代）

莫道妆成断客肠，粉胸绵手白莲香。
烟分顶上三层绿，剑截眸莲一寸光。
舞胜柳枝腰更软，歌嫌珠贯曲犹长。
虽然不似王孙女，解爱临邛卖赋郎。
锦里芬芳少佩兰，风流全占似君难。
心迷晓梦窗犹暗，粉落香肌汗未干。
两脸夭桃从镜发，一眸春水照人寒。
自嗟此地非吾土，不得如花岁岁看。
奉使契丹二十八首 渡桑干
苏辙（宋代）

北渡桑干冰欲结，心畏穹庐三尺雪。
南渡桑干风始和，冰开易水应生波。
穹庐雪落我未到，到时坚白如磐陀。
会同出入凡十日，腥膻酸薄不可食。
羊修乳粥差便人，风隧沙场不宜客。
相携走马渡桑干，旌旆一返无由还。
胡人送客不忍去，久安和好依中原。
年年相送桑干上，欲话白沟一惆怅。
三叠 其三
仇远（元代）

在昔金渊地，烟花锦不如。衣冠尊史祖，山水识灵胥。

富岁人多赖，前修日以疏。洪崖仙可问，愿乞雪精驴。
闲中口占数绝 园丁去乌蜂
郑清之（宋代）

见说乌蜂不采花，群飞啄蜜喙如鸦。虽然冗食真堪汰，笑语园丁且放衙。
都梁十景诗 会景亭陈迹
米芾（宋代）

自是韶光不耐秋，水光山色一时休。细将瓦砾分明看，片片飞来落叶愁。